b"\n_START_ARTICLE_\nPozitivna Slovenija\n_START_SECTION_\nPred ustanovitvijo\n_START_PARAGRAPH_\n10. oktobra 2011 je Jankovi\xc4\x87a, ki je pred tem ve\xc4\x8dkrat dejal, da ne bo kandidiral na parlamentarnih volitvah, v mestni hi\xc5\xa1i 26 znanih Slovencev (med njimi so bili: nekdanji predsednik dr\xc5\xbeave Milan Ku\xc4\x8dan, politik France Bu\xc4\x8dar, poslovne\xc5\xbe \xc5\xbdiga Debeljak, metli\xc5\xa1ka \xc5\xbeupanja in poslanka SD Renata Brunskole, predsednik uprave BTC-ja Jo\xc5\xbee Mermal, Igor Arih, predsednica ZDUS-a Mateja Ko\xc5\xbeuh-Novak, igralka in politi\xc4\x8darka Jerca Mrzel, \xc5\xa1portnik Iztok \xc4\x8cop, pisateljica Svetlana Makarovi\xc4\x87, igralec Branko \xc4\x90uri\xc4\x87 \xe2\x80\x93 \xc4\x90uro in pevca Magnifico ter Zoran Predin, poslovne\xc5\xbe Miran Goslar, zdravnik Rajko Kenda, nekdanja ljubljanska \xc5\xbeupanja Nu\xc5\xa1a Ker\xc5\xa1evan, predsednik ZZB NOB Janez Stanovnik, nekdanji ustavni sodnik Lojze Ude, ekonomist Jo\xc5\xbee Mencinger) pozvalo, da kandidira na prihajajo\xc4\x8dih volitvah._NEWLINE_11. oktobra 2011 je na Kongresnem trgu napovedal, da se bo udele\xc5\xbeil dr\xc5\xbeavnozborskih volitev leta 2011 in se potegoval za mandatarja za sestavo nove vlade; stranka naj bi se imenovala Pozitivna Slovenija. Jankovi\xc4\x87 pa pri tem ni razkril, \xc4\x8de bo tudi sam dejansko kandidiral. Medtem ko mu ve\xc4\x8dina analitikov ne oporeka mo\xc5\xbenosti za izvolitev v dr\xc5\xbeavni zbor (glede na rezultate zadnjih dveh lokalnih volitev), pa se je zaradi spremembe zakonodaje (izvoljeni poslanec takoj izgubi (pod)\xc5\xbeupanski mandat) odprlo vpra\xc5\xa1anje, ali naj tudi sam osebno kandidira. V primeru izvolitve in ne-zmage njegove liste bi tako avtomati\xc4\x8dno izgubil mandat ljubljanskega \xc5\xbeupana ter postal le poslanec, kar pa je Jankovi\xc4\x87 dejal, da ga slednje ne zanima (\xc2\xbbSebe ne vidim v parlamentu, moj zna\xc4\x8daj in moje \xc5\xbeivljenje sta bila vedno izvr\xc5\xa1ilna funkcija.\xc2\xab). V primeru, \xc4\x8de Jankovi\xc4\x87 ne bi kandidiral in bi njegova stranka zmagala, pa bi ga slednja predlagala za mandatarja. Sam je o tem dejal slede\xc4\x8de: \xc2\xbbEna je 'zihera\xc5\xa1ka', jaz ostanem \xc5\xbeupan, ne kandidiram za poslanca, in \xc4\x8de dobi lista ve\xc4\x8dino, me predlaga za mandatarja. Druga mo\xc5\xbenost je, da se javim za poslanca kot prvi na listi in prevzamem riziko, da izgubim tri leta \xc5\xbeupanovanja z najbolj\xc5\xa1o ekipo na svetu, ki jih \xc5\xbee imam zagotovljena.\xc2\xab_NEWLINE_\xc5\xa0e preden sta bili dejansko ustanovljeni Dr\xc5\xbeavljanska lista Gregorja Viranta in Pozitivna Slovenija, so ankete javnomnenjskih preiskav pokazale, da bosta obe novi stranki korenito spremenile politi\xc4\x8dno okolje. Medtem ko naj bi Gregor Virant pobiral predvsem glasove desnih strank (SDS in SLS), pa naj bi Jankovi\xc4\x87 pobiral glasove levih volivcev (SD, Zares, LDS). Ve\xc4\x8dina anket je prvo mesto namenila SDS, medtem bi poleg Virantove in Jankovi\xc4\x87eve stranke pri\xc5\xa1li v parlament le \xc5\xa1e SD in DeSUS.\n_START_SECTION_\nUstanovitev\n_START_PARAGRAPH_\nUstanovni kongres Pozitivne Slovenije je potekal 22. oktobra 2011 v Kinu \xc5\xa0i\xc5\xa1ka, na katerem je bil Jankovi\xc4\x87 izvoljen za njenega predsednika._NEWLINE_Ustanovitve so se med drugimi udele\xc5\xbeili tudi: politiki Matja\xc5\xbe Zano\xc5\xa1kar, Cveta Zalokar Ora\xc5\xbeem, Renata Brunskole in Roman Jakli\xc4\x8d, glasbenik Magnifico, igralec Jonas \xc5\xbdnidar\xc5\xa1i\xc4\x8d, nekdanji \xc5\xa1portnik Peter Vilfan in novinar Mitja Mer\xc5\xa1ol (oba mestna svetnika na LZJ).\n_START_SECTION_\nMenjava vodstva\n_START_PARAGRAPH_\nPo obto\xc5\xbebah Komisije za prepre\xc4\x8devanje korupcije Republike Slovenije zoper Zorana Jankovi\xc4\x87a je januarja 2013 vodstvo stranke prevzela Alenka Bratu\xc5\xa1ek. _NEWLINE_Na kongresu Pozitivne Slovenije aprila 2014 je bil Zoran Jankovi\xc4\x87 ponovno izvoljen za predsednika stranke. To je povzro\xc4\x8dilo odstop Alenke Bratu\xc5\xa1ek s polo\xc5\xbeaja predsednice vlade, njen izstop iz stranke ter napoved ustanavljanja svoje, razpad koalicije in razpis pred\xc4\x8dasnih volitev v Dr\xc5\xbeavni zbor."